
B7‑0300/2012
Europa-Parlamentets beslutning om akten for det indre marked – de næste trin i vækstbestræbelserne

(2012/2663(RSP))
Europa-Parlamentet,
–
der henviser til Kommissionens meddelelse af 13. april 2011 "Akten for det indre marked – Tolv løftestænger til at skabe vækst og øget tillid – "Sammen om fornyet vækst"" (COM(2011)0206),

–
der henviser til Kommissionens meddelelse af 27. oktober 2010 "På vej mod en akt for det indre marked – For en social markedsøkonomi med høj konkurrenceevne – 50 forslag med henblik på at blive bedre til at arbejde, iværksætte og handle sammen" (KOM(2010)0608),

–
der henviser til arbejdsdokument af 24. februar 2012 fra Kommissionens tjenestegrene "Making the Single Market Deliver, Annual Governance Check-Up 2011" (SWD(2012)0025),

– 
der henviser til arbejdsdokument af 16. august 2011 fra Kommissionens tjenestegrene "Det indre marked i befolkningens øjne: Et øjebliksbillede af borgernes og virksomhedernes 20 største betænkeligheder (SEC(2011)1003),

–
der henviser til konklusionerne fra samlingen i Rådet (konkurrenceevne) den 10. december 2010,

–
der henviser til sin beslutning af 20. maj 2010 om realisering af et indre marked for forbrugere og borgere
,

–
der henviser til sin beslutning af 6. april 2011 om et indre marked for virksomheder og vækst 
,

–
der henviser til sin beslutning af 6. april 2011 om et indre marked for europæere
,

– 
der henviser til sin beslutning af 6. april 2011 om styring og partnerskab i det indre marked
,

– 
der henviser til sin beslutning af 1. december 2011 om resultatet af forummet for det indre marked, der blev afholdt i Krakow (Polen) den 3.-4. oktober 2001, og konklusionerne fra Det Europæiske Råds møde den 23. oktober 2011,

–
der henviser til forretningsordenens artikel 110, stk. 2,

A.
der henviser til, at det indre marked har givet EU-borgerne enorme fordele og samtidig har åbnet nye muligheder for europæiske virksomheder, især små og mellemstore virksomheder (SMV'er);

B.
der henviser til, at det indre marked er en central drivkraft for økonomisk vækst og beskæftigelse i Den Europæiske Union; der henviser til, at europæerne endnu ikke har opnået den fulde fordel af det indre markeds muligheder inden for mange områder, og at der er behov for nye incitamenter, navnlig for at sikre effektiv arbejdskraftmobilitet i hele Europa samt tilstrækkelig social samhørighed og for at gøre det letter at købe og sælge på tværs af grænserne;

C.
der henviser til, at det indre marked ikke må betragtes isoleret fra andre horisontale politikområder, navnlig sundhed, socialsikring og forbrugerbeskyttelse, arbejdsret, miljø, bæredygtig udvikling og foranstaltninger udadtil, og at den konkrete gennemførelse af EU 2020-strategien kræver en omfattende strategi for udbygning af det indre marked;

D.
der henviser til, at den aktuelle økonomiske nedgang og den genopståede protektionistiske økonomiske adfærd i medlemsstaterne er en trussel mod nogle af de mest synlige resultater af den europæiske integrationsproces; der henviser til, at der er større behov for det indre marked end nogensinde før som middel til at puste nyt liv i den europæiske økonomi ved hjælp af en konkret reaktion på den aktuelle langvarige krise og sikring af det europæiske projekts levedygtighed på lang sigt; 

E.
der henviser til, at medlemsstaterne og EU-institutionerne bør nå til enighed om en bindende tidsplan og om de konkrete foranstaltninger, der er nødvendige med henblik på gennemførelse af lovgivningen vedrørende det indre marked og afskaffelse af alle resterende ubegrundede hindringer for den fri bevægelighed for varer, tjenesteydelser og arbejdskraft;

F.
der henviser til, at medlemsstaterne og EU-institutionerne bør fokusere på vedtagelse og hurtig gennemførelse af de centrale elementer af lovgivningen om vækst og i den forbindelse prioritere bestræbelserne på at bekæmpe ungdomsarbejdsløsheden og begrænse bureaukratiet;

I. Indledning

1.
understreger, at det bør være et vigtigt punkt på EU's dagsorden for vækst at styrke det indre marked og understøtte det med den rigtige økonomiske styring, og opfordrer til, at det indre marked fuldendes så målrettet og hurtigt som muligt under passende hensyntagen til de økonomiske, sociale og miljømæssige dimensioner; 

2.
påpeger, at det indre marked og identifikationen af de "tolv løftestænger" for bæredygtig, intelligent og inklusiv vækst har stor strategisk relevans, fordi der dermed ydes et vigtigt bidrag til styrkelse af det indre marked på en omfattende og velafbalanceret måde; understreger, at det indre marked er et resultat af en omfattende høringsproces blandt interesserede parter og forskellige institutioner;

3.
er af den opfattelse, at det umiddelbart bør prioriteres at vedtage de 12 prioriterede hovedindsatsområder i akten for det indre marked, navnlig dem, der kan bidrage til fuldendelsen af det digitale indre marked, hvor det er muligt, inden udgangen af 2012; opfordrer Kommissionen til at hjælpe medlemsstaterne med at sikre gennemførelsen af de 12 prioriterede hovedindsatsområder og søge at få dem omsat til national lov, længe før fristen udløber; 
4.
mener, at der er behov for at opretholde det tempo, der er sat med akten for det indre marked, og foreslår derfor, at akten for det indre marked behandles som et rullende progran, der opdateres og revideres hvert år; glæder sig over Kommissionens plan om yderligere at udbygge det indre marked ved at gøre status over de fremskridt, der er gjort med akten for det indre marked, inden udgangen af 2012 med henblik på at fremme væksten og forbedre styringen i det indre marked; gentager, at akten for det det indre marked også bør tage fat på EU's samfundsøkonomiske problemer og bidrage til et marked, som tjener borgernes interesser;

5.
er af den opfattelse, at de næste skridt til gennemførelse af prioriterede aktioner generelt bør tage udgangspunkt i de vækstfremmende "tolv løftestænger" i akten for det indre marked for at målrette den politiske indsats, sikre enighed om en afbalanceret vej frem og udbygge og modernisere det indre marked med særlig opmærksomhed på at fremme dets fordele for forbrugerne og erhvervslivet; mener, at det indre marked også bør beskytte den sociale velfærd og sikre rimelige arbejdsvilkår;

6.
anmoder Kommissionen om at fremsætte relevante detaljerede forslag senest i foråret 2013;

II. Styring af det indre marked

7.
gentager, at det kræver en stærk ledelse fra EU-institutionernes side og politisk ejerskab fra medlemsstaternes side at genskabe det indre markeds troværdighed og tilliden til det;

8.
understreger, at ufuldstændig og forsinket omsætning til national lov og utilstrækkelig gennemførelse og håndhævelse af reglerne hindrer borgerne og erhvervslivet i at få det fulde udbytte af det indre markeds fordele; 

9.
gør på ny opmærksom på behovet for at mindske gennemførelsesefterslæbet for direktiverne om det indre marked til 0,5 % for manglende gennemførelse og 0,5 % for ukorrekt gennemførelse inden udgangen af 2012;

10. anmoder Kommissionen om at koncentrere sine bestræbelser om at forbedre håndhævelsen af lovgivningen om det indre marked, navnlig inden for sektoren for varer og tjenesteydelser, hvor der forventes at være det største potentiale for fremme af økonomisk vækst i Europa; opfordrer derfor Kommissionen til hurtigt og effektivt at forfølge overtrædelser af bestemmelserne om det indre marked;

11.
opfordrer Kommissionen til at overveje at udvide innovative mekanismer, som f.eks. den gensidige evalueringsprocedure, der er fastlagt i tjenesteydelsesdirektivet, til at omfatte nye områder for at sikre en mere effektiv anvendelse af EU-lovgivningen; 

12.
mener, at sammenligningstabeller øger gennemsigtigheden i processen med at sikre anvendelse af EU-lovgivningen;

13.
opfordrer EU og medlemsstaterne til at forpligte sig til at reducere de administrative byrder med yderligere 25 % senest i 2015 og modernisere deres offentlige administrationer;

14.
opfordrer Kommissionen til at udvikle en "proportionalitetstest" til afsløring af uhensigtsmæssig EU-lovgivning og ophæve en sådan lovgivning;

15.
glæder sig over Kommissionens "Governance Check-Up" for 2011, som for første gang giver et samlet overblik over de forskellige værktøjer, der anvendes i en "Single Market governance cycle" (arbejdscyklus for styringen af det indre marked), herunder resultattavlen for det indre marked, den årlige SOLVIT-rapport og webstedet "Dit Europa"; understreger kraftigt sin holdning til betydningen af kvikskranker; roser Kommissionen for dens arbejde med webstedet "Dit Europa" og opfordrer den til at færdiggøre udviklingen af dette nyskabende værktøj, der fungerer som et vigtigt supplement til netværket af kvikskranker, idet det tilbyder en samlet adgang til al den information og alle de hjælpetjenester, som borgere og virksomheder måtte have behov for til at gøre brug af deres rettigheder i det indre marked

16.
tilskynder Kommissionen til hurtigst muligt at vedtage en handlingsplan, der yderligere skal forstærke og styrke betydningen af SOLVIT, Borgernes Vejviserservice og de europæiske forbrugercentre blandt andre rådgivningstjenester, med henblik på at gøre dem mere synlige for borgerne og erhvervslivet;

17.
understreger betydningen af øget og tidligere inddragelse af relevante aktører i udformningen, vedtagelsen, gennemførelsen og overvågningen af foranstaltningerne til fremme af vækst og borgernes rettigheder i det indre marked; understreger desuden, at dialog med arbejdsmarkedets parter, de nationale parlamenter og civilsamfundet spiller en vigtig rolle for genoprettelsen af tilliden til det indre marked og derfor bør have en central placering i det fornyede indre marked; 

18.
opfordrer medlemsstaterne og Kommissionen til at inddrage borgerne tættere i udviklingen af det indre marked, navnlig ved at give dem klarere oplysninger, som giver dem mulighed for at overvåge håndhævelsen af reglerne for det indre marked, ved at fremme dialog og kommunikation med borgerne med henblik på at opnå større forståelse for deres forventninger og ved at sikre, at borgerne og erhvervslivet har mulighed for at udnytte deres rettigheder og opfylde deres forpligtelser;

19.
opfordrer Kommissionen til at indføre et brugervenligt, regelmæssigt opdateret og let tilgængeligt "borgercharter", således som Parlamentet anmodede om det i ovennævnte beslutning af 20. maj 2010, omfattende de forskellige facetter af retten til at bo og arbejde overalt i EU; er af den opfattelse, at dette charter bør være let tilgængeligt og fungere som en håndbog for alle borgere, der flytter, arbejder, køber og sælger på tværs af grænserne, og at det bør indeholde flere praktiske oplysninger og løsninger på de dagligdags problemer, som møder EU-borgerne;

20.
understreger på ny behovet for løbende overvågning af gennemførelsen af akten for det indre marked på højeste politiske niveau; glæder sig over Det Europæiske Råds engagement i overvågningen af gennemførelsen af akten for det indre marked; opfordrer Kommissionen og medlemsstaterne til at sikre en korrekt gennemførelse og omsætning til national ret af lovgivningen om det indre marked via en mere systematisk og uafhængig overvågning med henblik på at garantere lige konkurrencevilkår i hele EU; foreslår, at omsætningen til national lov forbedres igennem nært samarbejde med medlemsstaterne med henblik på at afsløre de problemer, de støder på i forbindelse med omsætningen til national lov, herunder konflikter med den nationale lovgivning, således at Kommissionen kan hjælpe dem;

21.
opfordrer Kommissionen til at overvåge gennemførelsen af det indre marked som led i den årlige afvikling af det europæiske semester under hensyntagen til det årlige "Governance Check-Up" og rapporteringsmekanismerne i forbindelse med resultattavlen; er af den opfattelse, at det i forbindelse med den årlige overvågning bør vurderes, i hvilket omfang forbrugerne og erhvervslivet høster fordel af det indre marked, ligesom der bør rapporteres om funktionshindringer;

22.
opfordrer Kommissionen til at foreslå et målrettet vækstinitiativ med udgangspunkt i det europæiske semester baseret på akten for det indre marked og relevante eksisterende afgørelser og understøttet af finansiering fra bl.a. strukturfondene, projektobligationer og rammeprogrammet for forskning; foreslår, at vækstinitiativet godkendes politisk af Det Europæiske Råd og Europa-Parlamentet efter høring af de nationale parlamenter, og at denne proces udmunder i konkrete landespecifikke henstillinger, der tager hensyn til, hvor langt man er nået med gennemførelsen af det indre marked;

III. De næste trin i vækstbestræbelserne

23.
anser det for vigtigt, at de sektorer, som har direkte indflydelse på borgernes og forbrugernes dagligliv, gives en central placering i politikken og lovgivningen vedrørende det indre marked;

24.
opfordrer alle EU-medlemsstater til at sikre fuldstændig og komplet gennemførelse af tjenesteydelsesdirektivet, bl.a. ved at oprette brugervenlige og omfattende kvikskranker og sørge for opfølgning af den fælles evalueringsproces og effektivitetskontrollerne; mener, at medlemsstaterne bør overveje at integrere disse i de kvikskranker, der kræves oprettet i henhold til varepakken;

25.
opfordrer Kommissionen til at fremsætte forslag til den gennemsigtighedsmekanisme, der er omhandlet i artikel 59 i direktivet om gensidig anerkendelse af erhvervsmæssige kvalifikationer, for at afsløre områder, hvor medlemsstaterne på uhensigtsmæssig vis blokerer adgangen til regulerede erhverv;

26.
understreger den afgørende rolle, offentlige indkøb spiller for fremme af innovation og konkurrenceevne, og opfordrer på denne baggrund til, at man opretholder tempoet på dette område; opfordrer Kommissionen, medlemsstaterne og de lokale myndigheder til at gennemføre den nye lovgivning om offentlige indkøb på en strategisk måde, der sikrer, at offentlige midler, som investeres i anlægsarbejder, tjenesteydelser og leverancer, skaber bæredygtig vækst, beskæftigelse og social samhørighed;

27.
understreger nødvendigheden af hurtigt at anvende uudnyttede EU-midler til foranstaltninger, der effektivt tackler den høje ungdomsarbejdsløshed; opfordrer medlemsstaterne og EU-institutionerne til hurtigt at nå til enighed om bindende mål og foranstaltninger inden for ungdomsmobilitet ("Unge på vej"-programmet) og ufortøvet at gennemføre initiativet "Muligheder for Unge";

28.
understreger, at EU, i denne digitale tidsalder, fuldt ud bør udnytte det potentiale og de muligheder, som internet, e-handel og udbredelsen af IKT – i små og mellemstore virksomheder og i den offentlige forvaltning – giver for den videre udvikling af det indre marked, og gøre det tilgængeligt for alle EU-borgere; understreger, at udviklingen af nye teknologier bør tage højde for behovet for at beskytte alle borgere, forbrugere og SMV'er;

29.
opfordrer Kommissionen til at betragte udviklingen af det digitale indre marked som en prioritet, således at forbrugerne får fuld adgang til mere konkurrencedygtige tilbud på varer og tjenesteydelser; anmoder om yderligere tiltag fra medlemsstaternes side for i samordning med Kommissionen at overvinde de barrierer, der hindrer borgerne i at få adgang til online tjenesteydelser;

30.
opfordrer til, at der opstilles en ambitiøs forbrugerdagsorden omfattende lovgivningsmæssige og politiske aktioner med sigte på at give såvel gennemsnitsforbrugere som sårbare forbrugere alle muligheder for at øve indflydelse;

31.
understreger detailsektorens rolle som drivkraft for vækst og beskæftigelse og som byggesten for det indre marked; glæder sig over den planlagte vedtagelse af Kommissionens omfattende handlingsplan for detailsektoren, der indeholder en strategi for et mere effektivt og fair detailmarked i EU, og som bygger på positive resultater og tager udestående udfordringer op, samt af en meddelelse om de eksisterende nationale foranstaltninger vedrørende kontraktforhold; gør opmærksom på, at handlingsplanen og resultaterne af dialogen med de forskellige aktører om handelspraksis mellem virksomheder (business-to-business practices) vil blive fremlagt til den første rundbordsdrøftelse for detailsektoren, som vil blive afholdt inden udgangen af 2012;

32.
mener, at det indre markeds eksterne dimension bør styrkes, navnlig ved at øge samarbejdet på området international standardisering, og at det bør tilstræbes at opnå mulige synergier mellem Unionens interne og eksterne økonomiske politik, dvs. mellem det indre marked og handelen;

33.
opfordrer Kommissionen og i endnu højere grad medlemsstaterne til at fremme gennemførelsen af det fælles europæiske luftrum II, som indførelsen af SESAR vil spille en vigtig rolle i, og opfordrer Kommissionen til senest i 2013 at fremsætte et forslag om gennemførelse af et fælles europæisk luftrum gennem en reduktion i antallet af funktionelle luftrumsblokke;

34.
understreger betydningen af at udvikle infrastrukturer til store netværksindustrier og offentlige tjenester – herunder energi, transporttjenester som f.eks. transnationale jernbanenet og elektroniske kommunikationsnet som f.eks. bredbåndsadgang i hele EU – som en katalysator for konkurrenceevne, vækst og beskæftigelse; understreger nødvendigheden af at udvikle et fælles europæisk energimarked med henblik på at begrænse EU's energiafhængighed, øge EU's energieffektivitet og gøre priserne mere overkommelige;

35.
opfordrer Kommissionen til senest den 31. december 2012 at forelægge et forslag til direktiv med bestemmelser om forholdet mellem infrastrukturforvaltning og transportvirksomhed samt et forslag om at åbne det indenlandske marked for personbefordring med jernbane, der ikke forringer jernbanetransporttjenesternes kvalitet ​​og sikrer forpligtelserne til at yde offentlig tjeneste;

36.
understreger nødvendigheden af at fremme SMV'ernes rolle i det indre marked ved at sikre adgang til kreditter og finansiering og ved i fuldt omfang at gennemføre Small Business Act;

37. opfordrer Kommissionen til at foreslå foranstaltninger til forbedring af rammebetingelserne for industrien og for SMV'er, navnlig ved at forbedre Den Europæiske Investeringsbanks aktioner til fremme af adgangen til finansiering og fremme forskning og innovation igennem en kraftig udvidelse af centrale EU-programmer for FoU og innovation og igennem bedre anvendelse af uudnyttede EU-midler til vækstfremmende projekter;

38.
minder om sin anmodning i forbindelse med det fjortende selskabsretsdirektiv om grænseoverskridende flytning af selskabers hjemsted, og gør opmærksom på, at et sådant direktiv ville lette virksomheders mobilitet i Europa betydeligt; anmoder desuden Kommissionen om at fremsætte lovforslag til opfølgning af grønbogen om corporate governance og medtage dem i arbejdsprogrammet for 2013;

39.
beklager, at forslaget til forordning om vedtægter for det europæiske gensidige selskab er blevet taget tilbage, og anmoder Kommissionen om at fremsætte et nyt forslag; anmoder om, at Kommissionen genoptager sit arbejde med det niende selskabsretsdirektiv om koncerner med henblik på at skabe rammebestemmelser for denne almindelige form for virksomhedssammenslutning og i den forbindelse indføre et sæt fælles bestemmelser bl.a. med henblik på at beskytte datterselskaber og interessenter og gøre den juridiske og ejendomsretlige struktur mere gennemsigtig;

40.
opfordrer Kommissionen til at fremsætte forslag til forbedring af de finansielle instrumenter, der er til rådighed til støtte for bæredygtig vækst, som f.eks. projektobligationer til langsigtede investeringer, og udsende en meddelelse om konkurrencepolitikkens bidrag til innovation og vækst og i den forbindelse revidere de eksisterende regler i nødvendigt omfang;

41.
anmoder om, at Kommissionen snarest muligt fremsætter forslag til forbedring af beskyttelsen af investorer og andre detailkunder i forbindelse med finansielle tjenesteydelser, navnlig pakkeprodukter for private investorer (PRIPS), institutter for kollektiv investering i værdipapirer (UCITS) samt forsikringsformidling og forsikringsgarantiordninger;

42.
understreger betydningen af en robust finansmarkedsinfrastruktur til at støtte det indre marked og opfordrer på baggrund heraf Kommissionen til snarest at fremsætte forslag til kriseløsningsmekanismer for en sådan infrastruktur; understreger desuden betydningen af en hurtig opfølgning af Kommissionens strategipapir om momssystemets fremtid;

43.
gentager sin opfordring til Kommissionen om at udarbejde en resultattavle, der viser de hindringer, EU's arbejdstagere står overfor, når de ønsker at gøre brug af deres ret til fri bevægelighed, som beskriver, hvordan disse hindringer tackles i medlemsstaterne, og gør det muligt at vurdere, om de behandles grundigt og effektivt, ikke mindst ved hjælp af en undersøgelse af fænomenet "social dumping"; opfordrer Kommissionen til at fremlægge en handlingsplan til fjernelse af de resterende hindringer for de EU-borgere, der ønsker at gøre brug af deres ret til at flytte til og arbejde i en anden medlemsstat;

44.
er af den opfattelse, at europæerne endnu ikke har udnyttet det indre markeds muligheder fuldt ud i mange år, herunder den fri bevægelighed for personer og arbejdstagere, og at der er behov for kraftige incitamenter, især for at sikre effektiv arbejdskraftmobilitet i hele Europa, først og fremmest i form af en garanti for, at socialsikrings- og pensionsrettigheder kan overføres; 

45.
opfordrer Kommissionen og medlemsstaterne til under overholdelse af forordning (EF) nr. 883/2004 og artikel 153 i TEUF at iværksætte undersøgelser med henblik på at sikre kontinuiteten i socialsikringen for mobile borgere i EU og ligebehandling i forhold til værtsmedlemsstatens statsborgere og til at overveje indførelsen af en valgfri, socialsikringsordning på europæisk plan med mulighed for overførsel som supplement til den generelle ordning med henblik på at etablere et tættere socialpolitisk samarbejde; mener, at tidligere overvejelser om en 28. ordning for socialsikringsordninger bør opdateres og inddrages i undersøgelserne;

46.
pålægger sin formand at sende denne beslutning til Rådet og Kommissionen.

� Vedtagne tekster, P7_TA(2010)0186.


� Vedtagne tekster, P7_TA(2011)0146.


� Vedtagne tekster, P7_TA(2011)0145.


� Vedtagne tekster, P7_TA(2011)0144.

